ລາວຈະປະກອບສ່ວນເຂົ້າຢ່າງຕັ້ງໜ້າ ໃນການຫລຸດຜ່ອນ ສະພາບໂລກຮ້ອນ
ລາວຈະປະກອບສ່ວນເຂົ້າຢ່າງຕັ້ງໃນການຫລຸດຜ່ອນ ສະພາບໂລກຮ້ອນ
ນາຍົກລັດຖະມົນຕີລາວຢືນຢັນວ່າຈະ ດຳເນີນແຜນການຍຸດທະສາດເພື່ອເຮັດ ໃຫ້ລາວເປັນປະເທດໜຶ່ງທີ່ມີບົດບາດຢ່າງ ສຳຄັນໃນການຊ່ອຍຫລຸດຜ່ອນບັນຫາສະ ພາວະໂລກຮ້ອນດ້ວຍການຟື້ນຟູສະພາບ ປ່າໄມ້ແລະ ການນຳໃຊ້ຊັບພະຍາກອນ ທຳມະຊາດຢ່າງຍືນຍົງ ນີ້ກໍແມ່ນການຖະແຫລງໂດຍທ່ານ ບົນສອນ ບຸບຜາວັນ ນາຍົກລັດຖະມົນຕີລາວ ຊຶ່ງໄດ້ຖະ ແຫລງເນື່ອງໃນໂອກາດວັນສິ່ງແວດລ້ອມໂລກທີຫ້າ ມິຖຸນາ ປີ 2009 ເພື່ອເປັນການຢືນຢັນ ວ່າ ລັດຖະບານລາວ ກໍຄືປະຊາຊົນລາວນັ້ນ ຈະສືບຕໍ່ການດຳ ເນີນມາດຕະການແລະ ປະຕິບັດ ແຜນການຍຸດທະສາດ ເພື່ອເຮັດໃຫ້ລາວ ເປັນປະ ເທດໜຶ່ງໃນສາມສິບປະເທດຂອງໂລກທີ່ມີບົດບາດຢ່າງສຳຄັນ ແລະ ກໍມີສ່ວນປະກອບ ເຂົ້າໃນການຫລຸດຜ່ອນບັນຫາສະພາວະໂລກຮ້ອນຢ່າງຕໍ່ເນື່ອງ ທັງນີ້ດ້ວຍການ ປະຕິບັດແຜນການຍຸດທະສາດ ທັງໃນດ້ານການອະນຸລັກ ແລະ ຟື້ນຟູສະພາບ ປ່າໄມ້ໃນລາວໃຫ້ຍັງຄົງຄວາມອຸດົມສົມບູນ ເພື່ອທີ່ວ່າຈະໄດ້ຊ່ອຍດູດຊັບເອົາແກັສ ຄາໂບນິກ ຫລື ຄາບອນໄດອັອກຊາຍທີ່ຖືກປ່ອຍຈາກບັນດາໂຮງງານອຸດສາຫະກຳ ແລະ ຍວດຍານພາຫະນະຂຶ້ນໄປທຳລາຍ ຊັ້ນບັນຍາກາດຂອງໂລກໃຫ້ໜ້ອຍລົງ ໂດຍພາຍໃຕ້ແຜນການຍຸດທະສາດດັ່ງກ່າວນີ້ ທາງການລັດຖະບານລາວກໍໄດ້ວາງເປົ້າ ໝາຍທີ່ຈະປູກຕົ້ນໄມ້ແລະຟື້ນຟູສະພາບ ປ່າໄມ້ໃນທົ່ວປະເທດລາວ ໃຫ້ມີລະດັບ ຄວາມໜາແໜ້ນຫລືປົກຫຸ້ມໃຫ້ໄດ້ໃນສັດ ສ່ວນເຖິງ 70% ຂອງພື້ນທີ່ທັງໝົດຂອງ ປະເທດພາຍໃນປີ2020 ຊຶ່ງກໍຈະດຳ ເນີນມາດຕະການດັ່ງກ່າວນີ້ຄຽງຄູ່ກັນໄປກັບ ການນຳໃຊ້ຊັບພະຍາກອນທຳມະຊາດຕ່າງ ໆຢ່າງຍືນຍົງໂດຍບໍ່ວ່າຈະເປັນຊັບພະຍາ ກອນນ້ຳແລະຊັບພະຍາກອນປ່າໄມ້ ກໍຕາມ ຍິ່ງໄປກວ່ານັ້ນນາຍົກລັດຖະມົນຕີລາວ ຍັງໄດ້ຢືນຢັນອີກດ້ວຍວ່າ ຈະໃຫ້ການສົ່ງເສີມ ການລົງທຶນ ໃນພາກອຸດສາຫະກຳການຜະຫລິດຕ່າງໆທີ່ເປັນມິດຕໍ່ສະພາບແວດລ້ອມ ທຳມະຊາດ ແລະ ກໍມີການນຳໃຊ້ພະລັງງານທີ່ສະອາດໂດຍຈະຮ່ວມມືກັບສາກົນທັງ ໃນລະດັບສອງຝ່າຍແລະຫລາຍ ຝ່າຍຢ່າງບໍ່ຢຸດຢັ້ງ ລວມທັງຍັງຈະປະຕິບັດຕາມ ບັນດາຂໍ້ຕົກລົງແລະສົນທິສັນຍາທຸກສະບັບ ທີ່ທາງການລາວໄດ້ຮ່ວມເປັນພາຄີຢູ່ ດ້ວຍຢ່າງເຄັ່ງຄັດ ໃນປະຈຸບັນນີ້ລາວນັບເປັນປະເທດ ໜຶ່ງທີ່ມີການປ່ອຍ ແກັສດຄາບອນໄດອັອກຊາຍຂຶ້ນ ໄປ ທຳລາຍຊັ້ນບັນຍາກາດຂອງໂລກໃນປະ ລິມານທີ່ໜ້ອຍທີ່ສຸດ ທັງນີ້ກໍເນື່ອງຈາກວ່າ ລາວຍັງ ມີການລົງທຶນໃນພາກອຸດສາຫະກຳ ການຜະຫລິດສິນຄ້າຕ່າງໆໃນລະດັບທີ່ຕ່ຳ ຈຶ່ງເຮັດໃຫ້ຍັງຄົງ ມີໂຮງງານອຸດສາຫະກຳຈຳນວນໜ້ອຍ ໂດຍສ່ວນຫລາຍກໍຍັງເປັນ ໂຮງງານຂະໜາດນ້ອຍ ແລະ ໃນຂະນະດຽວກັນ ການທີ່ລາວຍັງຄົງມີສະພາບຄວາມ ໜາແໜ້ນຂອງປ່າໄມ້ປົກຫຸ້ມຄຶດເປັນສັດສ່ວນເຖິງ 40% ຕາມຂໍ້ມູນຂອງກະຊວງ ກະສິ ກຳປ່າໄມ້ລາວນັ້ນ ຈຶ່ງເຮັດໃຫ້ລາວມີສ່ວນຢ່າງສຳຄັນ ໃນການຊ່ອຍຫລຸດ ບັນຫາ ສະພາວະໂລກຮ້ອນນັ້ນເອງ ແຕ່ຢ່າງໃດກໍຕາມສຳລັບບັນດານັກອະນຸລັກຊັບ ພະຍາກອນທຳມະຊາດໃນລະດັບສາກົນ ກໍຍັງ ຄົງມີຄວາມຫວັ່ນເກງວ່າ ການປະກອບສ່ວນ ດັ່ງກ່າວຂອງລາວຈະຫລຸດໜ້ອຍຖອຍລົງ ເລື້ອຍໆ ເນື່ອງຈາກວ່າໃນໄລຍະ 30 ປີ ກວ່າທີ່ຜ່ານມາ ສະພາບປ່າໄມ້ຂອງລາວໄດ້ ຫລຸດລະດັບຄວາມ ໜາແໜ້ນລົງຢ່າງໄວວາ ໂດຍມີສາເຫດສຳຄັນມາຈາກການ ໃຫ້ສຳປະ ທານຕັດໄມ້ ເພື່ອການສົ່ງອອກໄປຕ່າງປະເທດ ແລະ ໂດຍປົກກະຕິຄວາມເປັນຈິງນັ້ນ ກໍໄດ້ມີການຕັດໄມ້ເກີນໂຄຕ້າ ເກີດຂຶ້ນຢ່າງ ກວ້າງຂວາງ ສ່ວນການລັກລອບຕັດໄມ້ເພື່ອ ການຄ້າຂາຍເຖື່ອນນັ້ນກໍໄດ້ເພີ້ມ ຫລາຍຂຶ້ນນັບມື້ ຍິ່ງໄປກວ່ານັ້ນການໃຫ້ສຳປະທານຂຸດຄົ້ນແຮ່ທາດ ແລະ ການອະນຸມັດໂຄງການກໍ່ສ້າງ ເຂື່ອນ ເພື່ອຜະຫລິດກະແສໄຟຟ້າສຳລັບສົ່ງອອກໄປຕ່າງປະເທດນັ້ນ ກໍຍັງນັບເປັນອີກ ສາເຫດທີ່ສຳຄັນ ທີ່ເຮັດໃຫ້ຕ້ອງມີການຕັດໄມ້ທຳລາຍປ່າເກີດຂຶ້ນຢ່າງກວ້າງຂວາງ ອີກ ດ້ວຍ ເພາະສະນັ້ນຈຶ່ງ ຍ່ອມທີ່ຈະສົ່ງຜົນກະທົບຕໍ່ລະດັບຄວາມໜາແໜ້ນຂອງສະພາບປ່າໄມ້ໃນລາວໃນໄລຍະຕໍ່ໄປຢ່າງຫລີກລ້ຽງບໍ່ໄດ້ນັ້ນເອງ